Diari Oficial de la Generalitat Valenciana


Sumari del DOGV 8051, del 30-05-2017 (2017/3988)

Aprovació definitiva del programa i conveni urbanístic relatiu a la UE 2 del sector R/V ampliat.
------------------------------------------------------------------------------------------------

### Dades del document

Número de DOGV
:   8051

Data del DOGV
:   30-05-2017

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2017/3988


Data del document
:   09-05-2017

Organisme emissor
:   Ajuntament de Pilar de la Horadada

Tipus de document
:   Anunci

Descriptors 

:   * Pilar de la Horadada
    * pla d'urbanisme
    * administració local

Aprovació definitiva del programa i conveni urbanístic relatiu a la UE 2 del sector R/V ampliat.  
 [2017/3988]  
El Ple de l'Ajuntament, en sessió celebrada el dia 22 de desembre de 2016, va aprovar definitivament el Programa d'actuació integrada de la UE-2 del sector R/V (ampliat) i memòria de viabilitat econòmica, ambdós de data octubre de 2016, així com la proposta de conveni urbanístic, aquesta última condicionada a la seua adaptació al contingut econòmic determinat en el programa d'actuació d'octubre de 2016, i va precisar que la quantia de la garantia que ha de prestar l'urbanitzador per a garantir l'execució del programa serà del 20 % del valor de les càrregues d'urbanització previstes en el programa. El text del conveni, una vegada adaptat a l'acord del Ple, és el que seguix:  
  
«Conveni urbanístic per al desenvolupament de la UE núm. 2 del pla parcial del sector RV (ampliat) del Pla general de Pilar de la Horadada  
  
Reunits  
D'una banda, Ignacio Ramos García, alcalde president de l'Ajuntament de Pilar de la Horadada, amb DNI núm. ..., amb domicili als efectes del present atorgament en la casa consistorial.  
Félix Marín García, major d'edat, casat, amb DNI núm. - i domicili als efectes del present conveni, a Espinardo (Múrcia), carrer Central, núm. 10, 5a planta.  
Intervenen  
Ignacio Ramos García, en la seua condició d'alcalde president de l'Ajuntament de Pilar de la Horadada, assistit en el present atorgament per ..., amb DNI núm. ..., en la seua condició de secretària general de la corporació.  
Félix Marín García, en nom i representació de Meylan Beach, SL, amb domicili als efectes del present conveni a Espinardo (Múrcia), carrer Central, núm. 10, 5a planta.  
  
Exposen  
I. Que la mercantil Meylan Beach, SL, en la seua condició de propietària única de la UE núm. 2 del PP del sector RV (ampliat) ha formulat el corresponent Programa d'actuació integrada de la citada UE núm. 2, pel règim de gestió urbanística de propietaris previst en l'article 113.2 de la LOTUP, al complir els requisits materials establits en l'article 114 de la LOTUP.  
II. Que de conformitat amb el que disposa l??article 114.2, la designació de l'urbanitzador en els supòsits de gestió urbanística per propietaris s'acorda per l'Administració a l'aprovar el programa d'actuació integrada en règim d'excepció licitatòria, segons els termes d'aquest i del present conveni.  
III. Que en compliment del que disposa l'article 111.4 de la LOTUP, s'atorga el present conveni que concreta i sistematitza els compromisos i les obligacions que provenen del Programa de la UE núm. 2 del PP del sector RV ampliat, i estableix essencialment les obligacions recíproques entre l'urbanitzador, Meylan Beach, SL, i l'Ajuntament de Pilar de la Horadada.  
IV. Els intervinents, reconeixent-se capacitat bastant, atorguen el present conveni, basant-se en les següents  
  
Estipulacions  
  
Primera. Objecte i àmbit  
Constitueix l'objecte del present conveni la unitat d'execució núm. 2 del sector RV ampliat que delimita el programa d'actuació, que engloba el sòl objecte de reclassificació i ampliació del sector RV resultant de la modificació puntual núm. 26 del Pla general de Pilar de la Horadada, així com determinades illes del sector RV originari amb urbanització preexistent parcial (actualment denominades M2A, M3, M7 i M9A), els paràmetres urbanístics del qual queden alterats pel nou pla parcial del RV i vials afectats.   
  
Segona. Modalitat de gestió  
El desplegament i l'execució de la UE núm. 2 del PP del sector RV (ampliat) es gestiona sota el règim de gestió pels propietaris, i es confia l'activitat pública d'urbanitzar als propietaris del sòl de l'àmbit de l'actuació, en aquest cas, la mercantil Meylan Beach, SL, basant-se en el règim que integra el present conveni.  
  
Tercera. Selecció de l'urbanitzador  
Se selecciona com a agent urbanitzador la companyia mercantil Meylan Beach, SL, en la seua condició de propietari únic de la totalitat de l'àmbit d'actuació (art. 114.1.a de la LOTUP), junt amb l'administració actuant, cosa que es justifica en el programa i també en el projecte de reparcel·lació voluntària que forma part de l'alternativa tècnica.  
  
Quarta. Obligacions essencials de l'urbanitzador  
Les obligacions que assumeix l'urbanitzador de la UE núm. 2 del PP del sector RV (ampliat) s'estableixen en l'article 112.2 de la LOTUP sent-ne l'obligació nuclear l'execució de les obres d'urbanització de l'àmbit objecte d'aquest conveni. Les obres en qüestió s'identifiquen en el projecte d'urbanització que forma part de l'alternativa tècnica.  
  
Cinquena. Règim de terminis  
Les obres d'urbanització hauran de finalitzar-se en el termini màxim de cinc anys des del seu inici, a comptar en el termini màxim d'un mes a la inscripció del projecte de reparcel·lació en el Registre de la Propietat.  
  
Sisena. Càrregues i costos  
Les obres d'urbanització, gestió i càrregues del Programa de desplegament de la UE núm. 2 del PP del sector RV ampliat arriben a la quantitat total d'un milió cinc-cents trenta mil quatre-cents vint i trenta-cinc cèntims d'euro (1.530.420,35 €).  
  
Setena. Control d'obres d'urbanització  
L'Ajuntament de Pilar de la Horadada procedirà a fiscalitzar i controlar la qualitat de l'execució de les obres d'urbanització, a través dels serveis tècnics municipals en exercici de les atribucions i responsabilitats que legalment li corresponen.  
  
Huitena. Garanties  
L'urbanitzador constitueix garantia equivalent al 20 % del cost d'urbanització que ascendeix a la quantitat de 306.084,07 €, i conforme a l'article 29 de l'Ordenança municipal de desplegament i execució del Pla general d'ordenació urbana de Pilar de la Horadada (BOP 158, 21.08.2013), formalitza aval per import de 107.129,42 € corresponent al 7 % i en garantia del restant 13 %, aporta garantia hipotecària.   
   
 Garantia Cost urbanització  
Hipoteca 198.954,64 € 13%  
Aval 107.129,42 € 7%  
Total 306.084,07 € 20%  
  
  
Novena. Altres compromisos  
a) Compromís de transmissió d'una propietat de 28.000 m², en benefici i per al Col·legi Diocesà Santo Domingo.  
La companyia Meylan Beach, SL, en la seua condició de titular propietària dels terrenys (exponend IIn del conveni subscrit per Meylan Beach, SL i l'Ajuntament de Pilar de la Horadada el dia 14 de juny de 2010) necessaris per a la implantació del Col·legi Diocesà Santo Domingo, compromet la seua cessió gratuïta i lliure de càrregues de tota naturalesa, per a tal destinació amb caràcter de dotacional docent privat, segons resultarà de la modificació de planejament que és objecte d'aquest conveni. La diòcesi d'Orihuela - Alacant, titular i responsable del Col·legi Diocesà Santo Domingo, l'ha acceptada mitjançant un acord privat de permuta subscrit, en data 16 de juliol de 2009, amb l'urbanitzador i propietari majoritari Meylan Beach, SL que s'ha aportat a l'expedient, i compromet la seua destinació amb vista als paràmetres concretats en l'exponend IIIr del conveni subscrit per Meylan Beach, SL i l'Ajuntament de Pilar de la Horadada el dia 14 de juny de 2010 €Instrumentació urbanística de la instal·lació del Col·legi Diocesà Santo Domingo al terme municipal de Pilar de la Horadada?, i segons s'ha acreditat en l'expedient.  
Condició resolutòria. En el cas que la beneficiària, és a dir, la diòcesi d'Orihuela - Alacant, no complira el compromís d'executar les instal·lacions del col·legi compromés en el termini de quatre anys des de la inscripció del preceptiu projecte de reparcel·lació en el Registre de la Propietat de Pilar de la Horadada, operarà la condició resolutòria pactada amb Meylan Beach, SL i la propietat del sòl revertirà en benefici de l'Ajuntament de Pilar de la Horadada.  
b) Obligació de cessió de terreny en compliment de l'article 13.6 de la Llei d'ordenació del territori i paisatge.  
En compliment del que disposa el 13.6 de la Llei d'ordenació del territori i paisatge i derivat de l'acord d'aprovació definitiva de la modificació puntual núm. 26 del PGOU de Pilar de la Horadada, quedant establit en la fitxa de planejament i gestió del sector R/V (ampliat), es procedirà a la cessió de 75.114,00 m² de sòl no urbanitzable protegit com a parc natural situat, segons la definició realitzada en la memòria del programa, com a finca 18. Rústica, part de la hisenda de camp Lo Párraga.  
c) Cessió del 10 % de l'aprofitament.  
En concordança amb l'article 77.1.a de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, que imposa l'obligació de cedir gratuïtament les parcel·les edificables corresponents a la cessió del 10 % de l'aprofitament tipus, es materialitza lliure de càrregues l'esmentat aprofitament en la parcel·la M-9A.  
  
Desena. Edificació  
Es pacta expressament la possibilitat d'edificació simultània amb la urbanització.  
  
Onzena. Cessió de l'adjudicació  
Es pacta la possibilitat de procedir a la cessió de la condició d'urbanitzador, amb l'autorització prèvia municipal.  
  
Dotzena. Criteris de tramitació  
L'Ajuntament de Pilar de la Horadada es compromet a aplicar els criteris d'eficiència i celeritat en els expedients que deriven del present programa, en especial els de pla parcial, urbanització i reparcel·lació. De la mateixa manera, l'Ajuntament de Pilar de la Horadada es compromet a prestar la màxima col·laboració i assistència a l'urbanitzador en les seues relacions amb altres administracions sectorials.  
L'Ajuntament de Pilar de la Horadada es compromet a prestar col·laboració suficient a l'urbanitzador en les seues relacions amb les companyies subministradores i concessionàries.  
  
Tretzena. Règim jurídic  
El present conveni es regeix pel dret públic i la seua aplicació correspon a la jurisdicció contenciosa administrativa. Les normes que implementen el seu contingut i aplicació són:  
a) Particulars: Pla general de Pilar de la Horadada; l'alternativa tècnica i el programa d'actuació integrada de la UE núm. 2 del PP del sector RV ampliat.  
b) Generals: la LOTUP, el TRLCSP; la LRBL; TRLSRU/15 i altres que siguen aplicables.»  
  
El present programa d'actuació integrada de la unitat d'execució número 2 del sector R/V ampliat ha sigut inscrit en el Registre de Programes d'Actuació en data 5 d'abril de 2017 amb el número 1.  
Cosa que es fa pública als efectes previstos en l'article 127 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana.   
Contra el present acord, que és definitiu en via administrativa, es podrà interposar potestativament recurs de reposició davant del mateix òrgan que ha dictat l'acte. El termini per a la seua interposició serà d'un mes, comptat a partir de l'endemà de la publicació del present acord en el Diari Oficial de la Generalitat Valenciana. Així mateix, podran interposar directament, sense necessitat d'utilitzar el recurs de reposició, recurs contenciós administratiu, en el termini de dos mesos comptats des de l'endemà de la publicació d'aquest acord. Tot això sense perjudici que puguen exercitar qualsevol altre recurs o acció que estimen procedent.   
  
Pilar de la Horadada, 9 de maig de 2017.- L'alcalde: Ignacio Ramos García.